Verkeersbeampte op snelweg doodgeryArgieffoto: memyselfaneye (Pixabay) ŉ Verkeersbeampte van Mpumalanga is dood toe hy deur ŉ voertuig teen ŉ hoë spoed getref is terwyl hy probeer het om ŉ ander voertuig af te trek. Moeti Mmusi, woordvoerder van die provinsiale departement van gemeenskapsveiligheid, het gesê die voorval het Vrydagoggend op die N4 in Schoemanskloof naby Montrose gebeur. Volgens Mmusi het die beampte, Vincent Ngomane, probeer om ŉ rooi Audi-sedan van die pad af te trek, toe ŉ silwer Chevrolet Aveo teen ŉ hoë spoed verbygejaag gekom, die Audi teen die kant getref en omgeslaan het voordat dit Ngomane getref het. Ngomane het ernstige interne beserings opgedoen en is per helikopter na die Nelspruit MediClinic geneem. Hy het daar aan sy beserings beswyk. Die bestuurder van die Aveo het geringe beserings opgedoen en is ook na ŉ hospitaal geneem. Pat Ngomane, die LUR vir gemeenskapsveiligheid in die provinsie, het die verkeersbeampte as ŉ harde werker beskryf wat ŉ aansienlike bydrae gelewer het in die stryd teen padongelukke in die provinsie. Hy het gesê Ngomane (die verkeersbeampte) het onlangs ŉ toekenning ontvang vir uitstekende prestasie in die uitvoer van sy pligte gedurende die feesseisoen. Die LUR het gesê hy doen ŉ beroep op die polisie om die voorval te ondersoek en indien daar bevind word dat die bestuurder van die voertuig oortree het, moet hy die gevolge van sy dade dra.